পড়ুয়াদের মাদকাসক্তির বিরুদ্ধে দেশের বিশ্ববিদ্যালয়গুলিকে আরও সচেতন হওয়ার নির্দেশ দিল বিশ্ববিদ্যালয় মঞ্জুরি কমিশন (ইউজিসি)।
ইউজিসি’র সচিব যশপাল সান্ধুর স্বাক্ষরিত ওই নির্দেশে বলা হয়েছে, পড়ুয়াদের মাদকাসক্তির বিষয়ে বিশ্ববিদ্যালয়গুলিকে বছরভর বিভিন্ন সচেতনতামূলক কর্মসূচি নিতে হবে। ওই ধরনের কর্মসূচিতে কলেজ, বিশ্ববিদ্যালয়ের প্রথমবর্ষের পড়ুয়াদের সামিল করতে হবে। নির্দেশে ইউজিসি’র সচিব আরও জানিয়েছেন, মাদক ও বিভিন্ন নেশার দ্রব্যের কবলে পড়ে যুবসমাজ নিজেদের শিক্ষাজীবন নষ্ট করছে। এর ফলে সংশ্লিষ্ট পড়ুয়ার পরিবারকেও বিরাট আর্থিক বোঝা বইতে হয়। ইউজিসি বিশ্ববিদ্যালয়গুলিকে পরামর্শ দিয়েছে, সারা বছর ধরে শিক্ষাপ্রতিষ্ঠানে যে অনুষ্ঠানগুলি হয়, সেগুলিকে মাদক সেবনের বিরুদ্ধে সচেতনতা গড়ে তোলার মঞ্চ হিসাবে ব্যবহার করা যেতে পারে।  
শিক্ষামহলের একাংশের মতে, বর্তমানে বহু কলেজ, বিশ্ববিদ্যালয়ে মাদক সেবনের বিরুদ্ধে সচেতনতামূলক কর্মসূচি নেওয়া হয়। কিন্তু তা যথেষ্ট নয়। উচ্চশিক্ষা ক্ষেত্রে এই সমস্যা এখনও রয়েছে। তাই মাদক সেবনের সমস্যার বিরুদ্ধে আরও সচেতনতা গড়ে তোলা উচিত। কলকাতা বিশ্ববিদ্যালয়ের সহ-উপাচার্য (শিক্ষা) স্বাগত সেন বুধবার জানান, তাঁরা মাদক ও নেশা দ্রব্যের বিরুদ্ধে নানা কর্মসূচি নেন। ন্যাশনাল সার্ভিস স্কিমের (এনএসএস) মাধ্যমে ওই ধরনের কর্মসূচি নেওয়া হয়। তিনি বলেন, ‘‘ইউজিসি নির্দেশ দিলে এই কর্মসূচি আরও বাড়ানো হবে।’’
প্রসঙ্গত, যাদবপুর বিশ্ববিদ্যালয়ে ‘হোক কলরব’ আন্দোলনের জেরে উপাচার্য পদ থেকে ইস্তফা দিতে বাধ্য হয়েছিলেন অভিজিৎ চক্রবর্তী। বিদায় নেওয়ার আগে তিনি জানিয়েছিলেন, পড়ুয়াদের মাদক সেবনের বিষয়ে তিনি কড়া অবস্থান নিয়েছিলেন বলেই তাঁকে বিদায় নিতে হল। 
যাদবপুরের ডিন অফ স্টুডেন্ট্‌স রজত রায় জানান, প্রতি বছর প্রথমবর্ষের পড়ুয়ারা বিশ্ববিদ্যালয়ে এলে র‌্যাগিংয়ের বিরুদ্ধে সচেতনতা তৈরির জন্য কর্মসূচি নেওয়া হয়। ওই কর্মসূচিতেই নেশাদ্রব্য গ্রহণের বিরুদ্ধে পড়ুয়াদের সচেতন করা হয়। প্রতিটি হস্টেলে গিয়েও প্রচার করা হয়। রজত বলেন, ‘‘ইউজিসি’র নির্দেশ অনুযায়ী আরও বেশি কর্মসূচি নেওয়া হবে।’’ তবে রজত মনে করেন শুধুই কলেজ, বিশ্ববিদ্যালয়ের ক্যম্পাস নয়, বিষয়টির সঙ্গে জড়িত গোটা সমাজ। তাই সচেতনতা সব স্তরেই বাড়ানো প্রয়োজন। তাঁর মতে, পুলিশ যদি আরও সক্রিয় হয় তাহলে এই সমস্যার সমাধান আরও দ্রুত করা যায়।